Тору Иватани – Уикипедия
японски създател на видео игри
Иватани (по средата) през 2015 г.
25 януари 1955 г. (1955-01-25) (64 г.)
Тору Иватани (на японски: 岩谷 徹; на английски: Iwatani Tōru) е японски дизайнер на видео игри и създател на една от най-известните аркадни игри – „Pac-Man“[1].
Роден е на 25 януари 1955 г. в район Мегуро, Токио. Той е самоук – няма никакво офицално образование, свързано с компютри, изкуство или графичен дизайн.
През 1977 г. започва работа за производителя на видео игри „Namco“. Първите игри, които създава, са „Gee Bee“ през 1978 г., „Bomb Bee“ и „Cutie Q“ през 1979 г. Поставя си за цел да създаде игра, която да е интересна за жени, като по този начин да спомогне за създаването на по-облагородена атмосфера в игровите центрове, които по онова време имат в известна степен злокобен имидж[2].
Иватани получава свободата да измисли нова игра без ограничения в бюджета и времето[1]. Той е вдъхновен за външния вид на „Pac-Man“ от оставащото парче пица, след като си е отрязал едно парче. След като чува разговор между момичета, той решава, че храна и хранене биха привлекли повече момичета към игровите центрове[2]. Заедно с програмиста Шигео Фунаки (Shigeo Funaki), звуковия инженер Тошио Каи (Toshio Kai, хардуерен инженер и дизайнер на кабинети), Иватани създава играта, която променя света на игрите в рамките на 18 месеца. След много експерименти той стига до идеята „Pac-Man“ да си пробива път през храна, разположена в лабиринт и да бъде преследван от 4 призрака. Играта е издадена в Япония на 22 май 1980 г. и постига огромен успех. Името на играта в Япония първоначално е „Puck-Man“ и е променено, когато е издадена в САЩ, за да не се дава възможност на децата да заменят P с F в името на играта[2]. Тъй като е обикновен работник във фирмата, за създаването на играта не получава нито бонус, нито увеличение на заплатата, нито споменаване на името му на публично място като създател на играта[1].
Създава няколко по-малко успешни други игри, например любимата му „Libble Rabble“, преди да бъде повишен до позиция, в която е надзорник на управлението на компанията[2].
През март 2007 г. Иватани напуска „Namco“ след 30 години работа за фирмата, за да започне работа в Токийския политехнически институт[3]. Като професор в Токийския политехнически институт преподава „Планиране на игри“ в катедра „Създаване на игри“[1].
„Тору Иватани“ в Internet Movie Database
Интервю с Тору Иватани в Wired
↑ а б в г Pfeffer, Helen. Exclusive: Pac-Man Creator Speaks!. // vh1.blogs.com. 6 юни 2007. Посетен на 15 август 2015. (на английски)
↑ а б в г Pac-Man Creator Toru Iwatani Biography. // pacmanmuseum.com. Pac Man Museum. Посетен на 15 август 2015. (на английски)
↑ Wyman, Walt. Pac-Man creator leaves Namco Bandai for school. // www.gamespot.com. CBS Interactive, 10 юли 2006. Посетен на 15 август 2015. (на английски)
Взето от „https://bg.wikipedia.org/w/index.php?title=Тору_Иватани&oldid=9511974“.
Японски дизайнери
Последната промяна на страницата е извършена на 6 юни 2019 г. в 23:39 ч.